Zilele Doctorale la Universitatea din Tübingen. Doctoranzii UB, chemați să participe

[bookmark: _GoBack]În perioada 28 februarie – 2 martie 2023, Universitatea din Tübingen, membră a Alianței CIVIS, organizează o nouă ediție a Zilelor Doctorale (Doktorandentage 2023). Cu această ocazie, Eberhard Karls Universität Tübingen anunță lansarea unei serii de workshop-uri online și față în față pentru doctoranzii din cadrul Alianței CIVIS.
Workshop-urile, organizate pe domenii, sunt gratuite. Menite să-i informeze pe tinerii interesați cu privire la programele doctorale din cadrul Universității din Tübingen, evenimentele vor avea loc atât față în față, cât și online, prin intermediul platformei Zoom. Limbile de desfășurare sunt germana și engleza. 
Înregistrarea la evenimente se realizează prin intermediul platformei Eveeno. Dat fiind că link-urile de Zoom vor fi trimise pentru fiecare workshop în parte cu câteva zile înainte, persoanele interesate sunt rugate să se înscrie separat pentru fiecare eveniment. 
Pentru înscriere nu este necesară crearea unui cont Eveeno, ci doar accesarea link-urilor de înregistrare disponibile în programul și descrierile evenimentelor, care pot fi accesate pe pagina dedicată, aici. 
Mai multe informații sunt disponibile la adresa info@graduiertenakademie.uni-tuebingen.de.
CIVIS este o Alianță Universitară Europeană care reunește 11 universități membre: Aix-Marseille Université (Franța), Universitatea Națională și Kapodistriană din Atena (Grecia), Universitatea din București (România), Université Libre de Bruxelles (Belgia), Universidad Autónoma de Madrid (Spania), Sapienza Università di Roma (Italia), Universitatea Stockholm (Suedia), Eberhard Karls Universität Tübingen (Germania), Universitatea din Glasgow (Marea Britanie), Universitatea Paris Lodron din Salzburg (Austria) și Universitatea din Lausanne (Elveția). Selectat de Comisia Europeană drept unul dintre primele 17 universități-pilot europene, CIVIS reunește aproximativ o jumătate de milion de studenți și peste 70 000 de membri ai personalului, inclusiv 37 400 de cadre universitare și cercetători.

